
                                     RAPORT

asupra propunerii legislative  pentru  completarea 

Legii  cadastrului şi a publicităţii imobiliare nr.7/1996
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă  pentru completarea Legii  cadastrului şi a publicităţii imobiliare nr.7/1996, trimisă cu  nr. Pl-x 219  din 10 aprilie  2007  şi  înregistrată cu nr.31/ 400 din 11 aprilie 2007.
             Propunerea legislativă a fost iniţiată de domnii deputaţi Liviu Câmpanu, Adrian Semcu şi Dumitru Părdău.
             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă Cameră sesizată, a respins această propunere legislativă în şedinţa din 4 aprilie 2007.
             Consiliul Legislativ, prin avizul nr.1492/06.11.2006, a avizat favorabil propunerea legislativă, cu unele observaţii şi propuneri.
             Guvernul, prin punctul său de vedere, transmis cu adresa nr.3619/2006, nu susţine adoptarea acestei iniţiative legislative.

             Comisia pentru agricultură, silvicultură, industrie alimentară şi servicii specifice,  prin avizul transmis cu adresa nr.24/204 din 18.04.2007, a avizat favorabil propunerea legislativă.

            Comisia pentru administraţie publică, amenajarea teritoriului şi echilibru ecologic, a avizat negativ această propunere legislativă, conform avizului transmis cu adresa nr.26/1551 din 24.04.2007.

             Propunerea legislativă are ca obiect de reglementare, completarea art.8 din Legea cadastrului şi a publicităţii imobiliare nr.7/1996, republicată, cu o normă prin care să fie exceptate de la plata taxelor notariale şi publicitate 

imobiliară, actele de vânzare-cumpărare a terenurilor agricole între rude de gradul I şi II, în scopul facilitării înfiinţării fermelor familiale.
                În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului, avizul Consiliului Legislativ şi avizele trimise de Comisiile sesizate cu avizarea acestei propuneri legislative, în şedinţa din  data de 3 mai  2007. La şedinţă au participat, în calitate de invitaţi, din partea Agenţiei Naţionale de Cadastru şi Publicitate Imobiliară, doamna Ileana Spiroiu, director general adjunct, domnul Marcel Grigore, director şi doamna Adriana Chisciuc, consilier.
                La dezbateri au fost prezenţi 14 deputaţi, din totalul de 27 membrii ai Comisiei. 
                În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative din următoarele considerente:             

· iniţiativa legislativă face referire la plata taxelor notariale şi de publicitate imobiliară, iar la art.8 din Legea nr.7/1996, republicată, sunt reglementate tarifele pe care le percepe Agenţia Naţională de Cadastru şi Publicitate Imobiliară, ce constituie sursă de autofinanţare şi nu taxe care au un regim distinct şi constituie venit la bugetul de stat;

· la art.9 alin.(3) din Legea nr.146/1997 privind taxele judiciare de timbru, se prevede că în cazul actelor autentificate de notarii publici, pentru care s-a perceput taxa de autentificare potrivit legii, nu se mai percepe şi taxa de transcriere sau, după caz, de înscriere în registrele de publicitate, deci o parte din prevederile iniţiativei legislative au rămas fără obiect. 
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                    George BĂEŞU
      Consilier,

      Cecilia Păduroiu

